38 Мыри зэраӀуагъэр зэхэшъухыгъ: «О унэ къеӀэрэм ынэ еӀэжь, о пцэ къеорэм ыцэ еожь», 39 ау сэ шъосэӀо, цӀыф бзаджэм шъупэмыуцужь. Ау хэти о унэкӀушъо джабгъу къеорэм адрэ нэкӀушъори фэгъаз. 40 Зыгорэ уиджанэ пӀихынэу къыодэонэу фаемэ, уищыгъын кӀыӀутелъи къыфэгъан. 41 Лъэубэкъу мин дэпкӀунэу уезгъэзырэм лъэубэкъу минитӀу дэкӀу. 42 О зыгорэкӀэ къыолъэӀурэм ет, чӀыфэ пӀызыхынэу фаеми уакӀыб фэмыгъаз.Шъуипыйхэр шӀу шъулъэгъух43 ЗэраӀуагъэр зэхэшъухыгъ: «Уигъунэгъу шӀу лъэгъу, уипый уджэгъу». 44 Ау сэ шъосэӀо, шъуипыйхэр шӀу шъулъэгъух, цӀыфхэу къин шъозыгъэщычыхэрэм Тхьэм шӀукӀэ шъуафелъэӀу, 45 Шъуятэ лъапӀэу уашъом щыӀэм ибынхэу шъухъуным пае. Ащ итыгъэ цӀыф бзаджэхэми цӀыфышӀухэми къафыкъуегъэкӀы, шъыпкъагъэ зиӀэхэми зимыӀэхэми ощх къафырегъэщхы. 46 ШӀу шъузылъэгъухэрэм язакъоу шӀу шъулъэгъухэмэ, сыд фэдэ ӀэхьышӀуа шъузщыгугъырэр? Хьакъулахь ахъщэр хэзыххэрэм а дэдэр арыба ашӀэрэр? 47 ПӀъо шъушыхэм анэмыкӀ зыми ыӀапэ шъумыубытмэ, илыягъэу сыда шӀугъэу шъушӀэрэр? Хымэ лъэпкъхэми а дэдэр ашӀэба? 48 Арышъ, Шъуятэ лъапӀэу уашъом щыӀэм ишъыпкъагъэ щыкӀагъэ зи имыӀэу, ежьыр икъугъэу зэрэщытым фэдэу, шъори зишъыпкъагъэ щыкӀагъэ зи имыӀэу, цӀыф икъугъэхэу шъущытын фае.